Diapositiva de la primera sessió: Història i teoria dels feminismes.
La presidenta de l'Institut Català de les Dones (ICD), Laura Martínez, Eulàlia Pla, sub-directora general de Recerca i de Formació en Alta Direcció de l'Escola d'Administració Pública de Catalunya (EAPC), Núria Pumar, directora de l'Institut Interuniversitari d'Estudis de Dones i Gènere ( IIEDG ) han inaugurat la tercera edició del Postgrau de Polítiques d'Igualtat de Gènere a la Gestió Pública que inicia aquesta setmana la docència en línia.
També hi ha participat Rosa Ortiz, coordinadora del Postgrau.
L'objectiu d'aquesta formació que impulsa l'ICD, juntament amb l'EAPC, l'IIEDG i la UB, és avançar en la incorporació de la perspectiva de gènere en el conjunt de l'administració catalana i que el punt de vista de les dones i la igualtat efectiva de dones i homes siguin tinguts en compte en el disseny, la planificació i l'execució de totes les polítiques públiques, salut, ensenyament, seguretat, transport, habitatge, mercat laboral, teixit productiu o qualsevol altra.
El Postgrau desenvolupa competències com l'anàlisi de problemes públics, l'elaboració de diagnòstics, la interpretació d'indicadors i la formulació d'enfocaments alternatius de solucions a problemes públics gràcies a la perspectiva de gènere.
Especialment rellevant és la creació de projectes d'innovació amb perspectiva de gènere per a ser transferits efectivament al lloc de treball i millorar les polítiques i actuacions públiques.
La presidenta de l'ICD ha destacat que aquesta formació "impulsa la capacitació al màxim nivell, de Tercer Cicle, de les persones sobre les quals recau la important tasca de la transversalització de les polítiques públiques en els seus organismes".
També ha subratllat que "son fruït del Postgrau la creació d'una guia per a la comunicació amb perspectiva de gènere des de les Administracions Públiques, alguns plans sectorials en l'àmbit de la Salut, la planificació del model d'intervenció laboral del Servei Públic d'Ocupació de Catalunya (SOC) en l'atenció a les dones víctimes de violència masclista, la revisió de la convocatòria d'oposició dels Mossos, i plans de formació per a entitats tan significatives com el Cat112".
El Postgrau, de 35 crèdits, està dirigit per les doctores: Núria Pumar, de la Universitat de Barcelona, Teresa Cabruja, de la Universitat de Girona, i Inma Pastor, de la URV.
1.- Marc bàsic i conceptual de la igualtat de gènere i els feminismes
2.- Disseny, implementació i avaluació de les polítiques públiques
3.- Àmbits temàtics de les polítiques de gènere
4.- Violències masclistes des d'un enfocament interdisciplinari
5.- Compliment normatiu d'empreses i organitzacions en matèria d'igualtat davant les administracions públiques
6.- L'ocupació pública amb perspectiva de gènere.
El Postgrau té lloc en el marc del Pla Director de Formació en equitat de gènere de Catalunya 2017-2020.
El Pla té en compte tres col·lectius prioritaris: l'alta direcció i la línia de comandament, els i les professionals dels circuits de violència masclista i els referents d'igualtat de cada Departament i de les altres administracions publiques i dóna compliment a la Llei 17/2015, del 21 de juliol d'igualtat efectiva entre dones i homes.
L'IIEDG, creat l'any 2000, és un Institut de col·laboració de diversos grups de recerca pertanyents a set universitats catalanes amb objectiu d'impulsar el reconeixement i la institucionalització dels estudis de dones i gènere en l'àmbit de la universitat.
Les universitats catalanes que el formen son: Universitat de Barcelona, Universitat Autònoma de Barcelona, Universitat de Girona, Universitat Politècnica de Catalunya, Universitat Rovira i Virgili, Universitat de Vic, Universitat de Lleida.